Facebook aan die gons oor twee van Waterkloof-4 wat weer agter tralies sit‘n Skermskoot van die plasing op 947 Breakfast Express se Facebook-blad “Hoekom maak hulle so groot bohaai oor die Waterkloof ouens, alle gevangenes het selfone en is steeds op Facebook,” het Shai Ling op 947 Breakfast Express se Facebook-blad geskryf nadat daar ŉ video opgelaai is van Christoff Becker en Frikkie du Preez wat glo partytjie hou in ŉ tronksel. “As enigiemand te blameer is, is dit ons opgef**te stelsel.” Becker en Du Preez was Sondag weer agter tralies nadat die video aan die lig gekom het. Michelle Roos het Ling se kommentaar beaam. “Stem saam Shai Ling! En hoe het hulle die alkohol gekry. Hulle het nie self na die winkel/drankwinkel gehardloop nie???” Nog ŉ Facebook-gebruiker sê hy kan nie enige alkohol in die video sien nie. “Sover ek op die videogreep kan sien is daar nie alkohol wat gedrink word nie en is die enigste alkohol die wat op die TV-skerm gewys word m.a.w. virtuele alkohol alles ŉ storm in ŉ teekoppie,” het Frik Ströh gesê. Shirley van Niekerk sê die tronkbewaarders is die mense wat ondersoek of afgedank moet word. “Hulle is simpel jongelinge wat die feit dat hulle ligtelik afgekom het vier,” het Cherylyn Fairlie gesê. “Daar is geen berou vir wat hulle gedoen het nie….hulle het ŉ mens doodgemaak en nou is hulle bekendes aangesien die video hulle kitsroem besorg het.” Maritsa Greeff sê sy verstaan nie hoekom mense oor die selfone kla nie. “Van die video kan ek ŉ rekenaar en ŉ ketel en nog goed sien. Sommige mense daar buite het dit nie eers by die huis nie!! So bly my belastinggeld word gebruik om gevangenes te bederf sodat hulle ŉ gemaklike lewe kan hê terwyl hulle veronderstel is om gestraf te word.” Becker, Du Preez, Gert van Schalkwyk en Reinach Tiedt is Dinsdag op parool vrygelaat nadat hulle in 2008 tronkstraf begin uitdien het. Die vier mans is skuldig bevind aan die moord op ŉ hawelose man.